b'\n_START_ARTICLE_\nUnited Airlinesi lend 811\n_START_SECTION_\n\xc3\x95nnetus\n_START_PARAGRAPH_\nLend 811 startis Honolulu rahvusvahelisest lennujaamast Sydneysse kell 1:52 kohaliku aja j\xc3\xa4rgi, pardal 18 meeskonnaliiget ja 337 reisijat. Piloodid olid v\xc3\xa4ga kogenud lendurid: kapten David Cronin, kaaspiloot Al Slader ja lennuinsener Randal Thomas. Kapten Cronini arvel oli rohkem kui 28 000 lennutundi, neist 1650 Boeing 747ga. Kaaspiloodil oli 14 500 lennutundi ja lennuinseneril 20 000. Lendu teenindas Boeing 747, mis pidi l\xc3\xa4hiajal vanuse t\xc3\xb5ttu pensionile minema. _NEWLINE_Kui lennuk kogus k\xc3\xb5rgust, tegid meeskonnaliikmed ettevalmistusi, et m\xc3\xb6\xc3\xb6duda \xc3\xa4ikesepilvedest. Kapten eeldas, et nad v\xc3\xb5ivad sattuda turbulentsi ja j\xc3\xa4ttis turvav\xc3\xb6\xc3\xb6de tule p\xc3\xb5lema. Kui lennuk oli lennanud umbes 16 minutit ja oli 22 000 - 23 000 jala (6700\xe2\x80\x937000 m) k\xc3\xb5rgusel, kostis \xc3\xa4riklassi juures krigisev heli ja seej\xc3\xa4rel m\xc3\xbcrtsatus, mis raputas kogu lennukit. poolteist sekundit hiljem eraldus kaubauks._NEWLINE_Kaubaukse eraldumisega tekkinud plahvatuslik dekompressioon p\xc3\xb5hjustas p\xc3\xb5randa osalise sissevajumise, mist\xc3\xb5ttu paiskusid lennukist v\xc3\xa4lja k\xc3\xbcmme istet. Neil istmetel istusid 8 inimest, kes k\xc3\xb5ik hukkusid, nagu ka reisija, kes istus mujal, aga kelle turvav\xc3\xb6\xc3\xb6 purunes. Napilt p\xc3\xa4\xc3\xa4ses stjuardess, kes oleks \xc3\xa4\xc3\xa4repealt lennukist v\xc3\xa4lja lennanud, aga kelle kolleegid ja reisijad suutsid lennukisse tagasi sisse t\xc3\xb5mmata._NEWLINE_Esimesena sai olukorrast aimu vanemstjuardess Laura Brentlinger, kes oli \xc3\xbclemisele tekile viinud trepil ja n\xc3\xa4gi esimesena suurt auku lennuki seinas._NEWLINE_Piloodid arvasid alguses, et lennuki pardal plahvatas pomm, sest k\xc3\xb5igest m\xc3\xb5ni kuu varem oli toimunud Lockerbie katastroof._NEWLINE_Nad alustasid avariilaskumist ja keerasid lennuki ringi, et Honolulusse naasta. Laskumisega oli kiire, sest lennuk oli k\xc3\xb5rgusel, kus hingata oli raske ja kaubaukse eraldumine oli kahjustanud avariihapniku s\xc3\xbcsteemi._NEWLINE_Lennukit\xc3\xbckid olid kahjustanud mootoreid 3 ja 4, ning neis oli puhkenud ka tulekahju, aga meeskond mingeid h\xc3\xa4ireid ei saanud. Siiski l\xc3\xbclitasid nad varsti tugeva vibratsiooni p\xc3\xa4rast v\xc3\xa4lja 3. mootori. Kui meeskond oli alustanud k\xc3\xbctuse v\xc3\xa4ljalaskmist, et lennuki kaalu v\xc3\xa4hendada, m\xc3\xa4rgati ka 4. mootori ebanormaalseid n\xc3\xa4ite ja mootor seisati._NEWLINE_Kapten Cronin k\xc3\xa4skis lennuinseneril Thomasel teatada stjuardessidele, et nad valmistuksid h\xc3\xa4damaandumiseks, aga kui Thomas sisetelefoni kaudu \xc3\xbchendust ei saanud, l\xc3\xa4ks ta kapteni loal uurima, mis oli juhtunud. Kui ta alumisele korrusele j\xc3\xb5udis n\xc3\xa4gi ta kahjustusi ja naasis n\xc3\xa4ost valge ja ehmunud olemisega kohe kabiini, kus r\xc3\xa4\xc3\xa4kis n\xc3\xa4htus Croninile ja \xc3\xbctles, et see oli ilmselt pomm._NEWLINE_Kahjustuste t\xc3\xb5ttu pidi lennuk maanduma tavap\xc3\xa4rasest suurema kiirusega, aga kapten suutis lennuki enne rajalt v\xc3\xa4ljas\xc3\xb5itu peatada. Lennuk evakueeriti v\xc3\xa4hem kui 45 sekundiga ja rohkem inimesi surma ei saanud.\n_START_SECTION_\nP\xc3\xb5hjused\n_START_PARAGRAPH_\n\xc3\x95nnetuse p\xc3\xb5hjuseks oli vale kaabeldus ja projekteerimisvead. Erinevalt tavalistest kaubaustest, mis avasesid sissepoole ja mille siser\xc3\xb5hk surus suurtel k\xc3\xb5rgustel vastu raami ja muutis ukse avanemise lennu ajal v\xc3\xb5imatuks, oli Boeing 747l v\xc3\xa4ljapole avanevad kaubauksed, mis v\xc3\xb5imaldas lastiruumi t\xc3\xa4is laduda, sest uks ei vajanud avanemiseks ruumi. Selline uks suurendab pealemahtuva kauba hulka, aga n\xc3\xb5uab tugevaid lukkusi, et uks lennuajal kogemata ei avaneks. V\xc3\xa4ljapoole avanevate uste ohtlikkus oli lennukitootjatele teada, sest mitmed selliseid uksi kasutanud DC-10d olid 1970ndatel plahvatusliku dekompressiooni t\xc3\xb5ttu alla kukkunud. Seda ohtu ei v\xc3\xb5tnud t\xc3\xb5siselt ei lennukitootjad ega ka NTSB._NEWLINE_Peamine probleem oli asjaolu, et ukselukud olid valmistatud alumiiniumist, mis andis j\xc3\xa4rgi, kui ukse mootorid \xc3\xbcritasid ust avada samal ajal, kui lukud olid suletud asendis. See v\xc3\xb5is juhtuda ka lennu ajal, kui turval\xc3\xbcliti oli vigane ja ei l\xc3\xbclitanud voolu uksemootoritest lennu ajaks v\xc3\xa4lja._NEWLINE_Lennul 811 oli vanal lennukil toimunud l\xc3\xbchis pannud uksemootorid t\xc3\xb6\xc3\xb6le ja need l\xc3\xb5hkusid lukud, misj\xc3\xa4rel uks eraldus, v\xc3\xb5ttes endaga kaasa t\xc3\xbcki kabiini p\xc3\xb5randast ja suure t\xc3\xbcki lennuki seinast, mis p\xc3\xb5hjustas plahvatusliku dekompressiooni.\n_START_SECTION_\n\xc3\x95nnetuse j\xc3\xa4rel\n_START_PARAGRAPH_\nP\xc3\xa4rast p\xc3\xb5hjuste selgumist andis NTSB korralduse vahetada k\xc3\xb5igi Boeing 747 kaubauste lukud v\xc3\xa4lja. Lisaks soovitati asendada v\xc3\xa4ljapoole avanevad uksed sissepoole avanevate ustega, mis ei saa lennu ajal avaneda. P\xc3\xa4rast lennul 811 toimunud \xc3\xb5nnetust pole analoogseid hukkunuid kaasa toonud \xc3\xb5nnetusi 747 t\xc3\xbc\xc3\xbcpi lennukitega juhtunud._NEWLINE_1989. aastal said piloodid ordeni vilunud tegutsemise eest kriisiolukorras. Lennuk, millega \xc3\xb5nnetus juhtus, l\xc3\xa4bis kapitaalremondi ja l\xc3\xb5petas lendamise 2001. aastal. _NEWLINE_Kapten David Cronin suri 4. oktoobril 2010, olles 81-aastane.\n_START_SECTION_\nDramatiseering\n_START_PARAGRAPH_\nLennu\xc3\xb5nnetuse lugu oli eetris Kanada dokumentaalsarja "Mayday" 1. hooajal. Osa pealkiri oli "Taevast rebitud".'